2011D0330 — ET — 07.06.2014 — 001.001

Käesolev dokument on vaid dokumenteerimisvahend ja institutsioonid ei vastuta selle sisu eest

►B KOMISJONI OTSUS , 6. juuni 2011, millega kehtestatakse sülearvutitele ELi ökomärgise andmise ökoloogilised kriteeriumid (teatavaks tehtud numbri K(2011) 3736 all) (EMPs kohaldatav tekst) (2011/330/EL) (EÜT L 148, 7.6.2011, p.5)

Muudetud:

Euroopa Liidu Teataja No page date ►M1 KOMISJONI OTSUS, 5. juuni 2014, L 168 112 7.6.2014









▼B

KOMISJONI OTSUS ,

6. juuni 2011,

millega kehtestatakse sülearvutitele ELi ökomärgise andmise ökoloogilised kriteeriumid

(teatavaks tehtud numbri K(2011) 3736 all)

(EMPs kohaldatav tekst)

(2011/330/EL)







EUROOPA KOMISJON, võttes arvesse Euroopa Liidu toimimise lepingut, võttes arvesse Euroopa Parlamendi ja nõukogu 25. novembri 2009. aasta määrust (EÜ) nr 66/2010 ELi ökomärgise kohta, ( 1 ) eriti selle artikli 8 lõiget 2, olles nõu pidanud Euroopa Liidu ökomärgise komisjoniga ning arvestades järgmist: (1) Määruse (EÜ) nr 66/2010 kohaselt võib ELi ökomärgise anda toodetele, millel on vähene keskkonnamõju kogu olelusringi jooksul. (2) Määruses (EÜ) nr 66/2010 on sätestatud, et ELi ökomärgise andmise konkreetsed kriteeriumid kehtestatakse tooterühmade kaupa. (3) Komisjoni otsusega 2001/687/EÜ ( 2 ) on kehtestatud kandearvutitele ökomärgise andmise ökoloogilised kriteeriumid ning asjaomased hindamis- ja kontrollinõuded. Nimetatud otsusega kehtestatud kriteeriumide läbivaatamise järel kehtestati komisjoni otsusega 2005/343/EÜ ( 3 ) läbivaadatud kriteeriumid, mis kehtivad kuni 30. juunini 2011. (4) Neid kriteeriume on hiljem seoses tehnoloogia arenguga läbi vaadatud. Lisaks sõlmiti 2006. aastal Ameerika Ühendriikide valitsuse ja Euroopa Ühenduse vahel leping (edaspidi „leping”), mis kiideti heaks nõukogu otsusega 2006/1005/EÜ ( 4 ) (muudetud 12. augusti 2009. aasta otsusega 2010/C 186/1), mille võtsid vastu Ameerika Ühendriikide valitsuse ja Euroopa Ühenduse vahelise kontoriseadmete energiatõhususmärgistuse programmide kooskõlastamist käsitleva lepinguga moodustatud juhtorganid ning mis käsitleb kõnealuse lepingu C lisa VIII osa kohaste arvuti spetsifikaatide muutmist (edaspidi ENERGY STAR v5.0), ( 5 ) milles sätestati märgise EnergyStar andmise kriteeriumid. (5) Need uued kriteeriumid, samuti asjaomased hindamis- ja kontrollinõuded, peaksid kehtima kuni kolm aastat alates käesoleva otsuse vastuvõtmise kuupäevast. (6) Otsus 2005/343/EÜ tuleks selguse huvides asendada. (7) Tootjate jaoks, kelle toodetele on antud kandearvuti ökomärgis vastavalt otsuses 2005/343/EÜ sätestatud kriteeriumidele, tuleks ette näha üleminekuperiood, et neil oleks piisavalt aega viia oma tooted vastavusse läbivaadatud kriteeriumide ja nõuetega. Tootjatel tuleks ka lubada esitada taotlusi vastavalt otsuses 2005/343/EÜ või käesolevas otsuses sätestatud kriteeriumidele kuni selle otsuse kehtivuse lõpuni. (8) Käesoleva otsusega ettenähtud meetmed on kooskõlas määruse (EÜ) nr 66/2010 artikli 16 kohaselt asutatud komitee arvamusega, ning arvestades järgmist: ON VASTU VÕTNUD KÄESOLEVA OTSUSE:







Artikkel 1

1. Tooterühm „Sülearvutid” koosneb seadmetest, millel on järgmised omadused:

a) arvutid, mis sooritavad loogilisi operatsioone ja töötlevad andmeid ning mis on projekteeritud spetsiaalselt kaasaskandmiseks ning mida kasutatakse pika ajavahemiku jooksul kas otse vahelduvvoolu toiteallikaga ühendatuna või ühendamata;

b) arvutid, millel on sisseehitatud kuvar ja mis on võimelised toimima integreeritud aku või muu kaasaskantava toiteallika toel. Kui sülearvutiga on kaasas väline toiteallikas, peetakse seda toiteallikat sülearvuti osaks.

2. Käesolevas otsuses käsitatakse tahvelarvuteid, millel koos muude sisendseadmetega või nende asemel võib olla puutetundlik ekraan, sülearvutina.

3. Digitaalseid pildiraame ei käsitata käesolevas otsuses sülearvutina.

Artikkel 2

Selleks et seadmele võiks anda määruse (EL) nr 66/2010 kohase ELi ökomärgise, peab seade kuuluma tooterühma „Sülearvutid”, nagu on määratletud käesoleva otsuse artiklis 1, ning vastama käesoleva otsuse lisas sätestatud ökoloogilistele kriteeriumidele ning asjaomastele hindamis- ja kontrollinõuetele.

▼M1

Artikkel 3

Tooterühmale „sülearvutid” kehtestatud ökoloogilised kriteeriumid ning nende kriteeriumidega seotud hindamis- ja kontrollinõuded kehtivad kuni 31. detsembrini 2015.

▼B

Artikkel 4

Tooterühmale „Sülearvutid” antakse halduseesmärkidel koodnumber „018”.

Artikkel 5

Otsus 2005/343/EÜ tunnistatakse kehtetuks.

Artikkel 6

1. Erandina artiklist 5 hinnatakse tooterühma „Kandearvutid” (nagu on määratletud otsuses 2005/343/EÜ) kuuluvale tootele ühenduse ökomärgise andmise taotlusi, mis on esitatud enne käesoleva otsuse vastuvõtmise kuupäeva, vastavalt otsuses 2005/343/EÜ sätestatud tingimustele.

2. Tooterühma „Sülearvutid” kuuluvatele toodetele ELi ökomärgise andmise taotlused, mis on esitatud alates käesoleva otsuse vastuvõtmise kuupäevast, kuid hiljemalt 30. juuniks 2011, võivad olla koostatud kas otsuses 2005/343/EÜ või käesolevas otsuses sätestatud kriteeriumide alusel.

Kõnealuseid taotlusi hinnatakse vastavalt kriteeriumidele, mille alusel taotlus on koostatud.

3. Ökomärgist, mis on antud vastavalt otsuses 2005/343/EÜ esitatud kriteeriumidele hinnatud taotluse alusel, võib kasutada 12 kuud alates käesoleva otsuse vastuvõtmise kuupäevast.

Artikkel 7

Käesolev otsus on adresseeritud liikmesriikidele.









LISA

RAAMISTIK

Kriteeriumide eesmärk

Kriteeriumide eesmärk on vähendada energia tarbimisega seotud keskkonnakahju ja ohtusid (globaalne soojenemine, hapestumine, taastumatute ressursside ammendumine), milleks piiratakse energia tarbimist, samuti vähendada loodusvarade kasutamisega seotud keskkonnakahju ja ohtlike ainete kasutamisega seotud keskkonnakahju, milleks piiratakse selliste ainete kasutamist.

KRITEERIUMID

Kriteeriumid on sätestatud järgmiste aspektide jaoks.

1. Energiasääst

2. Toitehaldus

3. Elavhõbe luminofoorlampides

4. Ohtlikud ained ja segud

5. Ained, mis on loetletud vastavalt Euroopa Parlamendi ja nõukogu määruse (EÜ) nr 1907/2006 ( 6 ) artikli 59 lõikele 1

6. Plastikosad

7. Müra

8. Ringlussevõetavad materjalid

9. Kasutusjuhend

10. Parandatavus

11. Lahtivõetav konstruktsioon

12. Kasutusea pikendamine

13. Pakendamine

14. Ökomärgisel esitatav teave

Hindamis- ja kontrollinõuded.

Iga kriteeriumi juures on esitatud konkreetsed hindamis- ja kontrollinõuded.

Kui taotlejalt nõutakse kinnitusi, dokumente, analüüse, katsearuandeid või muid kriteeriumidele vastavust kinnitavaid tõendeid, võivad need vastavalt vajadusele pärineda taotlejalt ja/või tema tarnija(te)lt ja/või nende tarnija(te)lt jne.

Võimaluse korral tehakse katsed standardi EN ISO 17025 nõuetele vastavates või samaväärsetes laborites. Vajaduse korral võib kasutada ka muid katsemeetodeid kui need, mis on esitatud iga kriteeriumi puhul, tingimusel et taotlust hindav pädev asutus nende samaväärsust kinnitab.

RAAMISTIK

1. kriteerium – energiasääst

Energiasääst sülearvutite puhul

Sülearvutite energiatõhusus ületab energiatõhususe nõudeid, mis on sätestatud lepingus, mida on viimati muudetud otsusega ENERGY STAR v5.0, vähemalt järgmiselt:

— A-kategooria: 25 %,

— B-kategooria: 25 %,

— C-kategooria: 15 %.

Otsusega ENERGY STAR v5.0 muudetud lepingus lubatud võimsuse kohandamisi võib kohaldada samal tasemel, välja arvatud diskreetgraafikaprotsessorite (GPU) puhul, kus ei lubata täiendavat varu.

Hindamine ja kontroll. Taotleja esitab pädevale asutusele deklaratsiooni toote vastavuse kohta nendele tingimustele.

2. kriteerium – toitehaldus

Sülearvutid peavad vastama järgmistele toitehalduse nõuetele ( 7 ):

a) toitehalduse nõuded

Sülearvuti tarnitakse tarbijale nii, et toitehaldussüsteem on aktiveeritud. Toitehalduse seaded on järgmised:

i) kuvar pimeneb 10 minuti järel (kuvari puhkeolek);

ii) arvuti läheb puhkeolekusse 30 minuti järel (süsteemitasand S3, seiskamine RAM-mälusse);

b) võrguühenduse toitehalduse nõuded

i) Etherneti funktsiooniga sülearvutite puhul on võimalik aktiveerida ja desaktiveerida Wake on LAN (WOL) funktsioon puhkeoleku jaoks;

c) võrguühenduse toitehalduse nõuded (kohaldatakse üksnes ettevõtluskanalite kaudu turustatavate arvutite suhtes)

i) Etherneti funktsiooniga sülearvutid peavad vastama ühele järgmistest nõuetest: — seadme tarnimisel on see seadistatud nii, et WOL-funktsioon aktiveerub puhkeolekus, kui töötatakse vahelduvvoolutoitega, või — kui sülearvuti tarnitakse ettevõttele aktiveerimata WOL-funktsiooniga, peab WOL-funktsiooni saama piisavalt hõlpsasti aktiveerida nii kliendi operatsioonisüsteemi kasutajaliidese kui ka võrgu kaudu;

ii) Etherneti funktsiooniga sülearvutit on võimalik äratada puhkeolekust nii kaugjuhtimise teel (võrgust) kui ka graafiku järgi (reaalaja kell). Tootjad tagavad, juhul kui seda saavad kontrollida tootjad (st kui seade on konfigureeritud riistvara seadete, mitte tarkvara seadete kaudu), et nimetatud seadeid saab tootja vahenditega hallata tsentraalselt vastavalt kliendi soovile.

Hindamine ja kontroll. Taotleja esitab pädevale asutusele deklaratsiooni selle kohta, et arvuti tarniti toitehaldussüsteemiga, mis vastab eespool esitatule või on sellest parem.

3. kriteerium – elavhõbe luminofoorlampides

Elavhõbedat ja selle ühendeid ei tohi tahtlikult lisada sülearvuti tagantvalgustusele.

Hindamine ja kontroll. Taotleja tõendab pädevale asutusele, et sülearvuti tagantvalgustus ei sisalda rohkem kui 0,1 mg elavhõbedat või selle ühendeid lambi kohta. Taotleja esitab ka kasutatava valgustussüsteemi lühikirjelduse.

4. kriteerium – ohtlikud ained ja segud

Vastavalt määruse (EÜ) nr 66/2010 artikli 6 lõikele 6 ei tohi toode ega ükski selle osa sisaldada aineid, millele on osutatud määruse (EÜ) nr 1907/2006 artiklis 57, ega aineid või segusid, mis vastavad järgmistesse ohuklassidesse või -kategooriatesse liigitamise kriteeriumidele Euroopa Parlamendi ja nõukogu määrusele (EÜ) nr 1272/2008 ( 8 ) kohaselt.

Ohulausete ja riskilausete loetelu:







Ohulause (1) Riskilause (2) H300 Allaneelamisel surmav R28 H301 Allaneelamisel mürgine R25 H304 Allaneelamisel või hingamisteedesse sattumisel võib olla surmav R65 H310 Nahale sattumisel surmav R27 H311 Nahale sattumisel mürgine R24 H330 Sissehingamisel surmav R23/26 H331 Sissehingamisel mürgine R23 H340 Võib põhjustada geneetilisi defekte R46 H341 Arvatavasti põhjustab geneetilisi defekte R68 H350 Võib põhjustada vähktõbe R45 H350i Sissehingamisel võib põhjustada vähktõbe R49 H351 Arvatavasti põhjustab vähktõbe R40 H360F Võib kahjustada viljakust R60 H360D Võib kahjustada loodet R61 H360FD Võib kahjustada viljakust. Võib kahjustada loodet R60/61/60–61 H360Fd Võib kahjustada viljakust. Arvatavasti kahjustab loodet R60/63 H360Df Võib kahjustada loodet. Arvatavasti kahjustab viljakust R61/62 H361f Arvatavasti kahjustab viljakust R62 H361d Arvatavasti kahjustab loodet R63 H361fd Arvatavasti kahjustab viljakust. Arvatavasti kahjustab loodet. R62–63 H362 Võib kahjustada rinnaga toidetavat last R64 H370 Kahjustab elundeid R39/23/24/25/26/27/28 H371 Võib kahjustada elundeid R68/20/21/22 H372 Kahjustab elundeid pikaajalisel või korduval kokkupuutel R48/25/24/23 H373 Võib kahjustada elundeid pikaajalisel või korduval kokkupuutel R48/20/21/22 H400 Väga mürgine veeorganismidele R50 H410 Väga mürgine veeorganismidele, pikaajalise toimega R50–53 H411 Mürgine veeorganismidele, pikaajalise toimega R51–53 H412 Ohtlik veeorganismidele, pikaajalise toimega R52–53 H413 Võib avaldada veeorganismidele pikaajalist kahjulikku toimet R53 EUH059 Ohtlik osoonikihile R59 EUH029 Kokkupuutel veega eraldub mürgine gaas R29 EUH031 Kokkupuutel hapetega eraldub mürgine gaas R31 EUH032 Kokkupuutel hapetega eraldub väga mürgine gaas R32 EUH070 Silma sattumisel mürgine R39–41 (1) Nagu on sätestatud määruses (EÜ) nr 1272/2008. (2) Nagu on sätestatud nõukogu direktiivis 67/548/EMÜ (EÜT 196, 16.8.1967, lk 1).

Eespool esitatud nõuet ei kohaldata selliste ainete ja segude kasutamise suhtes, mis muudavad töötlemisel oma omadusi (nt kaotavad oma bioloogilise kättesaadavuse, muutuvad keemiliselt), nii et kirjeldatud ohtu enam ei ole.

Sisalduse piirväärtused ainete või segude puhul, mis vastavad eespool esitatud tabeli ohukriteeriumidele või -kategooriatele, ning ainete puhul, mis vastavad määruse (EÜ) nr 1907/2006 artikli 57 punktides a, b või c esitatud kriteeriumidele, ei tohi ületada üldisi ega konkreetseid sisalduse piirväärtusi, mis on kindlaks määratud määruse (EÜ) nr 1272/2008 artikli 10 kohaselt. Kui on kindlaks määratud konkreetsed piirväärtused, tuleb neid kasutada üldiste asemel.

Sisalduse piirväärtused ainete puhul, mis vastavad määruse (EÜ) nr 1907/2006 artikli 57 punktidele d, e ja f, ei tohi ületada 0,1 massiprotsenti.

Seda nõuet ei kohaldata järgmiste ainete ega kasutusalade puhul:







Homogeensed osad massiga alla 10 g Kõik eespool esitatud ohu- ja riskilaused Nikkel roostevabas terases

Hindamine ja kontroll. Iga üle 10 g kaaluva osa puhul esitab taotleja deklaratsiooni sellele kriteeriumile vastavuse kohta koos asjakohaste dokumentidega, nagu tarnijate allkirjastatud deklaratsioon ainete kriteeriumidele vastavuse kohta ning asjakohaste ainete või segude ohutuskaartide koopiad vastavalt määruse (EÜ) nr 1907/2006 II lisale. Ohutuskaartidel peavad olema märgitud ainete ja segude piirväärtused vastavalt määruse (EÜ) nr 1907/2006 artiklile 31.

5. kriteerium – ained, mis on loetletud vastavalt määruse (EÜ) nr 1907/2006 artikli 59 lõikele 1

Artikli 6 lõike 6 kohast erandit väljajätmisest ei või kohaldada ainete puhul, mida käsitatakse väga ohtlike ainetena ning mis on kantud määruse (EÜ) nr 1907/2006 artikliga 59 ette nähtud loetellu ning mille sisaldus segudes, tootes või keerulise toote homogeenses osas on üle 0,1 %. Kui sisaldus on alla 0,1 %, kohaldatakse konkreetset piirväärtust vastavalt määruse (EÜ) nr 1272/2008 artiklile 10.

Hindamine ja kontroll. Määruse (EÜ) nr 1907/2006 artikli 59 kohasesse kandidaatainete loetellu kantud väga ohtlikeks aineteks peetavate ainete loetelu võib leida järgmiselt aadressilt:

http://echa.europa.eu/chem_data/authorisation_process/candidate_list_table_en.asp

Viide loetelule tuleb esitada taotluse esitamise kuupäeva seisuga.

Taotleja esitab deklaratsiooni sellele kriteeriumile vastavuse kohta koos asjakohaste dokumentidega, nagu tarnijate allkirjastatud deklaratsioon ainete kriteeriumidele vastavuse kohta ning asjakohaste ainete või segude ohutuskaartide koopiad määruse (EÜ) nr 1907/2006 II lisa kohaselt. Ohutuskaartidel peavad olema märgitud ainete või segude piirväärtused vastavalt määruse (EÜ) nr 1907/2006 artiklile 31.

6. kriteerium – plastikosad

a) Kui tootmisprotsessis kasutatakse plastifikaatorit, peab see vastama kriteeriumide 4 ja 5 kohastele ohtlikke aineid käsitlevatele nõuetele. Lisaks ei tohi tootele olla tahtlikult lisatud di-n-oktüülftalaati (DNOP), diisononüülftalaati (DINP) ega diisodetsüülftalaati (DIDP).

b) Plastikosade kloorisisaldus ei tohi olla üle 50 massiprotsendi.

c) Lubatakse kasutada üksnes biotsiide, milles sisalduvad toimeained on kantud Euroopa Parlamendi ja nõukogu direktiivi 98/8/EÜ ( 9 ) IA lisasse ning mida on lubatud kasutada arvutite valmistamisel.

Hindamine ja kontroll. Pädevale asutusele esitatakse tootja allkirjastatud sertifikaat, milles kinnitatakse vastavust kõnealustele nõuetele. Samuti esitatakse pädevale asutusele plastikute ja biotsiidide tarnijate allkirjastatud deklaratsioon kriteeriumidele vastavuse kohta ning asjakohaste materjalide ja ainete ohutuskaartide koopiad. Selgelt märgitakse ära kõik kasutatud biotsiidid.

7. kriteerium – müra

Vastavalt standardi ISO 9296 punktile 3.2.5 ei tohi sülearvuti A-filtriga korrigeeritud deklareeritud helivõimsuse tase (l pW kohta) ületada järgmisi väärtusi:

1) 32 dB (A) puhkerežiimil,

2) 36 dB (A) kõvakettaseadme kasutamisel.

Hindamine ja kontroll. Taotleja esitab pädevale asutusele katseprotokolli, millega tõendab, et mürataset mõõdeti vastavat standardile ISO 7779 ning et see deklareeriti vastavalt standardile ISO 9296. Aruandesse märgitakse nii puhkerežiimil kui ka kettaseadme töötamise ajal mõõdetud müra tasemed, mida deklareeritakse vastavalt standardi ISO 9296 punktile 3.2.5.

8. kriteerium – ringlussevõetavad materjalid

Süsteemiploki, kuvari ja klaviatuuri väline plastikkest peab sisaldama pärast tarbimist ringlusse võetavat materjali vähemalt 10 massiprotsenti.

Hindamine ja kontroll. Taotleja edastab pädevale asutusele tõendi, milles on märgitud pärast tarbimist ringlusse võetava materjali protsent.

9. kriteerium – kasutusjuhend

Sülearvuti müüakse koos tarbijale antava asjakohase teabega ning soovitustega toote kasutamise kohta vastavalt keskkonnanõuetele. Teave peab paiknema kasutusjuhendis ühes lihtsalt leitavas kohas ja ka tootja veebisaidil. Kõnealune teave peab sisaldama eelkõige järgmist:

a) energiakulu: TECi väärtus vastavalt ENERGY STAR 5.0-le, samuti maksimaalne tarbitav võimsus iga töörežiimi puhul. Lisaks tuleb esitada juhised, kuidas seadet energiasäästurežiimil kasutada;

b) teave selle kohta, et energiatõhusus vähendab energiatarbimist ja vähendab elektriarveid, võimaldades seega säästa raha, ning selle kohta, et sülearvuti vooluvõrgust lahtiühendamine vähendab energiatarbimise nullini;

c) järgmised näpunäited energiatarbimise vähendamiseks, kui sülearvutit ei kasutata: i) kui sülearvuti on välja lülitatud, väheneb energiatarbimine, kuid arvuti tarbib siiski voolu; ii) ekraani heleduse vähendamine vähendab energiatarbimist; iii) sülearvuti kõvaketta defragmentimine vähendab energiakulu ning pikendab sülearvuti kasutusiga (ei kohaldata pooljuhtkettaga (SSD) seadmete puhul); iv) ekraanisäästurid võivad takistada sülearvuti kuvaril madalama energiatarbega režiimile minekut, kui arvutit ei kasutata. Ekraanisäästuri aktiveerimata jätmisega võib vähendada sülearvuti energiatarbimist;

d) kasutusjuhendis või tootja veebisaidil peab olema teave selle kohta, kes on pädev sülearvutit parandama ja hooldama, ning vajadusel ka kontaktandmed;

e) Euroopa Parlamendi ja nõukogu direktiiviga 2002/96/EÜ ( 10 ) kooskõlas olevad juhised sülearvuti kasutusea lõppedes selle nõuetekohaseks kõrvaldamiseks olmejäätmete töötlemise keskuses või jaemüüjate tagasivõtuskeemide kaudu;

f) teave tootele ELi ökomärgise andmise kohta, selle tähenduse lühiselgitus ja viide lisateabele veebisaidil http://www.ecolabel.eu;

g) kõikides kasutus-/parandusjuhendites tuleks kasutada ringlussevõetavat materjali ning need ei tohi sisaldada klooriga valgendatud paberit.

Hindamine ja kontroll. Taotleja esitab pädevale asutusele deklaratsiooni selle kohta, et toode vastab käesolevatele nõuetele, ja lisab kasutusjuhendi koopia. Kasutusjuhend peab olema arvutisse eelnevalt installeeritud, et kasutaja saaks seda lugeda, ning samuti peab see olema kättesaadav tootja veebisaidilt.

10. kriteerium – parandatavus

Taotleja peab esitama lõpptarbijale kasutusjuhendis (paberil või elektrooniliselt) selged juhised, et võimaldada elementaarseid remonditöid. Taotleja tagab, et varuosad on saadaval vähemalt viis aastat pärast sülearvuti tootmise lõpetamist.

Hindamine ja kontroll. Taotleja esitab pädevale asutusele deklaratsiooni toote vastavuse kohta nendele tingimustele.

11. kriteerium – lahtivõetav konstruktsioon

Tootja tõendab, et ametialase koolituse läbinud isik suudab tavalisi töövahendeid kasutades sülearvuti hõlpsasti lahti võtta remontimiseks, kulunud osade välja vahetamiseks, vananenud osade uuendamiseks ning osade ja materjalide eraldamiseks ringlusse võtmise või taaskasutuse eesmärgil.

Lahtivõtmise hõlbustamiseks tuleb silmas pidada järgmist:

a) sülearvuti kinnitusdetailid (nt eelkõige ohtlikke aineid sisaldatavate osade kinnitamiseks kasutatavad kruvid, kinnitid) peavad võimaldama selle lahtivõtmist;

b) trükkplaadid ja/või muud väärismetalle sisaldavad osad peavad olema kergesti käsitsi eemaldatavad nii tootelt tervikuna kui ka konkreetselt osalt (nt ajam), mis selliseid plaate sisaldavad, et parandada väärtuslike materjalide taaskasutust;

c) ükski kestas/korpuses kasutatav plastikmaterjal ei tohi olla pealistatud materjaliga, mis ei võimalda ringlussevõtmist või taaskasutust;

d) plastikosad peavad olema valmistatud ühest polümeerist või mitmest ringlussevõttu hõlbustavast ühilduvast polümeerist ja omama asjakohast ISO11469 märgistust, kui nende mass on suurem kui 25 grammi;

e) ei tohi kasutada mitteeraldatavaid metallkihte;

f) sülearvuti valmistamisel kasutatud ohtlike ainete laadi ja hulga kohta kogutakse andmeid kooskõlas nõukogu direktiiviga 2006/121/EÜ ( 11 ) ning kemikaalide klassifitseerimise ja märgistamise globaalse harmoneeritud süsteemiga.

Hindamine ja kontroll. Koos taotlusega esitatakse katseprotokoll, milles kirjeldatakse üksikasjalikult sülearvuti lahtivõtmist. See peab sisaldama sülearvuti kolmemõõtmelist kujutist, millel on märgistatud peamised osad ja märgitud neis sisalduvad kahjulikud ained. Selle võib esitada kirjalikult või audiovisuaalses vormingus. Teave kahjulike ainete kohta esitatakse pädevale asutusele ainete loeteluna, märkides aine liigi, kasutatud koguse ja asukoha.

12. kriteerium – kasutusea pikendamine

Sülearvutil peavad olema omadused, mis võimaldavad järgmist:

i) vahetatav ja uuendatav mälu,

ii) võimalus laiendusteks: vähemalt kolm USB-liidest, samuti võimalus ühendamiseks välise kuvariga.

Arvuti peab olema konstrueeritud nii, et peamisi komponente (k.a mäluseadmed, keskprotsessorid ja kaardid) saab lõpptarbija hõlpsalt vahetada ja/või uuendada. Näiteks kasutades plõksliidet, sisse-välja libistatavaid või kassetitüüpi korpusega komponente.

Hindamine ja kontroll. Taotleja esitab pädevale asutusele deklaratsiooni toote vastavuse kohta nendele tingimustele.

13. kriteerium – pakendamine

Kui kasutatakse pappkaste, valmistatakse need vähemalt 80 % ulatuses ringlussevõetud materjalist. Kui lõpp-pakendamiseks kasutatakse plastikkotte, valmistatakse need vähemalt 75 % ulatuses ringlussevõetud materjalist või need on biolagunevad või kompostitavad kooskõlas standardis EN 13432 sätestatud või võrdväärsete määratlustega.

Hindamine ja kontroll. Taotlusele lisatakse toote pakendi näidis ja deklaratsioon kõnealusele kriteeriumile vastavuse kohta. Kriteeriumi kohaldatakse üksnes esmase pakendi suhtes, nagu on määratletud Euroopa Parlamendi ja nõukogu direktiivis 94/62/EÜ ( 12 ).

14. kriteerium – ökomärgisel esitatav teave

Vabatahtlikus ökomärgise tekstilahtris esitatakse järgmine tekst:

„— Suur energiatõhusus

— Ringlussevõttu, remonti ja uuendusi hõlbustav konstruktsioon

— Tagantvalgustus ei sisalda elavhõbedat”.

Hindamine ja kontroll. Taotleja deklareerib pädevale asutusele, et toode vastab kõnealusele nõudele, ja esitab pakendil, tootel ja/või lisatavatel dokumentidel kujutatava ökomärgise koopia.